**Notă informativă**

**la proiectul Hotărârii Guvernului cu privire la** **aprobarea Regulamentului sanitar pentru instituțiile de învățământ primar, secundar ciclul I și II și profesional tehnic**

|  |
| --- |
| * + - 1. **Denumirea autorului şi, după caz, a participanţilor la elaborarea proiectului** |
| Proiectul de hotărâre a Guvernului cu privire la aprobarea Regulamentului sanitar pentru instituțiile de învățământ primar, secundar ciclul I și II și profesional tehnic (în continuare – proiect) a fost elaborat de către Ministerul Sănătății. |
| 2. **Condiţiile ce au impus elaborarea proiectului de act normativ şi finalităţile urmărite** |
| Dezvoltarea durabilă este direcția prioritară a țării pentru următorul deceniu, declarată de Strategia Națională de Dezvoltare „Sănătatea 2030”. Obiectivele 3, 4, enunțate în Strategie vizează asigurarea unei vieţi sănătoase şi promovarea bunăstării tuturor, la orice vârstă, și garantarea unei educaţii de calitate şi promovarea oportunităţilor de învăţare de-a lungul vieţii pentru toţi.  Problemele care au impus elaborarea prezentului proiect de hotărâre sunt:   1. Afectarea stării de sănătate a copiilor și a adolescenților din cauza lipsei unui regulament sanitar care ar permite reglementarea principalelor norme sanitare pentru oferirea condițiilor sanitare prielnice de desfășurare a procesului instructiv-educativ în instituțiile de învățământ primar, secundar ciclul I și II și profesional tehnic. 2. Existența unui mediu de studiu nesigur pentru creșterea și dezvoltarea tinerei generații din cauza lipsei regulilor și a normelor sanitare care ar putea fi aplicate de autoritățile abilitate cu funcție de supraveghere și control.   Pe parcursul anilor subdiviziunile teritoriale ale Agenției Naționale pentru Sănătate Publică (ANSP), realizează un efort constant în supravegherea sanitară a instituțiilor pentru copii și adolescenți pentru a monitoriza condițiile sanitare existente. Obiectivul principal al supravegherii sanitare îl constituie cercetarea impactului factorilor de mediu asupra stării de sănătate a copiilor și adolescenților.  În acest moment, la nivel național sunt în vigoare Regulile și normativele sanitaro-epidemiologice de stat „Igiena instituțiilor de învățământ primar, gimnazial și liceal” aprobate prin Hotărârea Medicului Șef Sanitar de Stat nr. 21/2005 și Regulile și normativele sanitaro-epidemiologice de stat „Igiena instituțiilor de învățământ secundar profesional” aprobate prin Hotărârea Medicului Șef Sanitar de Stat nr. 23/2005, care prevăd un șir de norme sanitare privind activitatea acestor instituții, precum cerințele pentru teren, clădire, ateliere, cabinete de informatică, organizarea procesului instructiv-educativ, iluminatul narural și artificial, microclimat, ventilație și încălzire, aprovizionare cu apă, asistență medicală și organizarea alimentației elevilor, cât și norme sanitare pentru căminele elevilor din instituțiile de învățământ profesional tehnic.  Pe parcursul anilor, subdiviziunile teritoriale ale ANSP constată multiple deficiențe la capitolul stării sanitare a instituțiilor pentru elevi, precum amenajarea terenurilor, dotarea și amenjarea sălilor de studii cu mobilier ajustat taliei elevilor, organizarea alimentației și a asistenței medicale.  Unele instituții de învățământ se confruntă cu problema asigurării elevilor cu apă de calitate conform parametrilor sanitaro-chimici și bacteriologici. Pentru fortificarea stării de sănătate a elevilor este necesară asigurarea lor cu o alimentație calitativă care să satisfacă necesitățile fiziologice ale organismului în creștere.  Obiectivele proiectului sunt:  -Reducerea morbidității generale (‰) a elevilor din instituțiile de învățământ primar, secundar ciclul I și II și profesional tehnic;  -Reducerea ratei (%) supraponderabilității și a obezității în rândul copiilor și a adolescenților;  -Sporirea % de instituții de învățământ primar, secundar ciclul I și II și profesional tehnic racordate la sistemul de apeduct și canalizare, care dispun de încălzire autonomă, asigurate cu cabinete medicale dotate corespunzător, terenuri sportive, ateliere educaționale, sisteme de ventilație și blocuri alimentare.  Proiectul prenotat are ca și scop  reglementarea condițiilor sanitaro-igienice pentru instituțiile de învățământ primar, secundar ciclul I și II și profesional tehnic, și reducerea riscului de dezvoltare a bolilor transmisibile și netransmisibile la copii și adolescenți. Asigurarea unui mediu de studiu sigur pentru creșterea și dezvoltarea tinerei generații prin prisma regulilor și a normelor sanitare care ar putea fi aplicate de autoritățile abilitate cu funcție de supraveghere și control.  Prezentul proiect de Hotărâre a Guvernului este elaborat în temeiul Legii nr. 10/2009 privind supravegherea de stat a sănătății publice. |
| 3. **Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Nu se aplică |
| **4. Principalele prevederi ale proiectului şi evidenţierea elementelor noi** |
| Actualmente sunt în vigoare Hotărârile Medicului Şef Sanitar de Stat nr. 21/2005 cu privire la aprobarea și implementarea Regulilor şi normativelor sanitaro-epidemiologice de stat „Igiena instituțiilor de învățământ primar, gimnazial și liceal” și nr. 23/2005 cu privire la aprobarea și implementarea Regulilor şi normativelor sanitaro-epidemiologice de stat „Igiena instituțiilor de învățământ secundar profesional” care prevăd norme sanitare privind activitatea instituțiilor de învățământ primar, secundar ciclul I și II și profesional tehnic. Menționăm faptul, că odată cu modificarea legislației sanitare în vigoare prezentele Hotărâri ale Medicului Şef Sanitar de Stat nu au putere legislativă și nu impun cu rigoare normele sanitare stipulate în prezentele regulamente pentru autoritățile abilitate.  Prezentul act normativ stabileşte norme sanitare unice pentru instituțiile de învățământ primar, secundar ciclul I și II și profesional tehnic indiferent de forma de proprietate şi apartenenţă. Se extinde asupra instituţiilor de învățământ care activează, sunt în construcţie, reconstrucţie şi pentru cele în proces de proiectare.  Regulamentul sanitar vizat prevede norme sanitare privind amplasarea instituțiilor de învățământ primar, secundar ciclul I și II și profesional tehnic a clădirii şi încăperilor de bază, norme pentru cabinetele de informatică, norme pentru ateliere, norme de protecție contra zgomotului pentru instituțiile de învățământ profesional tehnic, norme pentru grupele prelungite din instituțiile de învățământ primar, secundar ciclul I și II, organizarea alimentaţiei și nutriției elevilor, norme pentru iluminatul natural și artificial, microclimat, ventilație, încălzire, aprovizionarea cu apă, amenajarea încăperilor, norme pentru întreţinerea încăperilor și teritoriului, norme pentru organizarea regimul instructiv-educativ al elevilor, educația igienică a elevilor, organizarea asistenței medicale.  Pentru a asigura buna desfășurare a procesului instructiv-educativ în instituțiile de învățământ primar, secundar ciclul I și II cât și în cele profesional tehnic sunt necesare condiții sanitare de dotare și amenajare a sălilor de studii, blocurilor sanitare, sălilor și terenurilor sportive, cantine, organizarea alimentației raționale și echilibrate a elevilor, respectarea regimului de studiu, etc.  Aprobarea Regulamentului pentru instituțiile de învățământ primar, secundar ciclul I și II și profesional tehnic va asigura condiţii optimale de educaţie, instruire şi fortificare a stării de sănătate cu crearea unui mediu sigur, care va contribui la creşterea şi dezvoltarea tinerii generaţii. Crearea condiţiilor de instruire va spori calitatea educaţiei, va da posibilitate elevilor de a activa şi de a se integra în societate. |
| **5. Fundamentarea economico-financiară** |
| Cheltuielile privind realizarea prevederilor și implementarea acestui proiect vor fi acoperite din contul bugetelor alocate de stat instituţiilor de învățământ primar, secundar ciclul I și II și instituțiilor de învățământ profesional tehnic, precum și din alte surse, conform legislației în vigoare. |
| **6. Modul de încorporare a actului în cadrul normativ în vigoare** |
| Odată cu aprobarea prezentei Hotărâri a Guvernului urmează a fi abrogată Hotărârea Medicului Şef Sanitar de Stat (HMȘSS) nr. 21/2005 cu privire la aprobarea și implementarea Regulilor şi normativelor sanitaro-epidemiologice de stat „Igiena instituțiilor de învățământ primar, gimnazial și liceal” și Hotărârea Medicului Şef Sanitar de Stat nr. 23/2005 cu privire la aprobarea și implementarea Regulilor şi normativelor sanitaro-epidemiologice de stat „Igiena instituțiilor de învățământ secundar profesional” care prevăd norme sanitare privind activitatea instituțiilor de învățământ primar, secundar ciclul I și II și instituțiilor de învățământ profesional tehnic |
| 7. **Avizarea şi consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional, anunțul privind inițierea procesului de elaborare a proiectului prenotat, a fost plasat pe pagina web oficială a Ministerului Sănătății, compartimentul „Transparență”, Proiecte supuse consultărilor publice și pe portalul guvernamental ([www.particip.gov.md](http://www.particip.gov.md)) și poate fi accesat la link-ul:  <https://particip.gov.md/ro/document/stages/ministerul-sanatatii-anunta-initierea-procesului-de-elaborare-a-proiectului-de-hotarare-de-guvern-cu-privire-la-aprobarea-regulamentului-sanitar-pentru-institutiile-de-invatamant-primar-gimnazial-liceal-si-profesional-tehnic/11732> |
| **8. Constatările expertizei anticorupție** |
| Proiectul va fi supus extertizei anticorupție, iarinformația privind rezultatele expertizei anticorupție va fi inclusă în sinteza obiecțiilor și propunerilor/recomandărilor la proiectul de hotărâre. |
| **9. Constatările expertizei de compatibilitate** |
| Nu se aplică |
| **10. Constatările expertizei juridice** |
| În scopul respectării art. 34 și 37 din Legea nr. 100/2017 cu privire la actele normative, proiectul de hotărâre va fi supus expertizei juridice, iar informația privind rezultatele expertizei juridice va fi inclusă în sinteza obiecțiilor și propunerilor/recomandărilor la proiectul de hotărâre. |
| **11. Constatările altor expertize** |
| Proiectul nu a fost supus altor expertize. |

**Secretar de stat Angela PARASCHIV**